ทิสโก้’อัดงบ กระตุ้นลูกค้าลงทุนผ่านเน็ต
&nbsp;
19 ส.ค. 2554

โพสต์ทูเดย์ — บลจ.ทิสโก้ อัดแคมเปญกระตุ้นยอดซื้อกองทุนผ่านอินเทอร์เน็ต ยอมรับไม่หวังสูง แค่เร่งลูกค้าตัดสินใจซื้อ
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า บลจ.ทิสโก้ จัดแคมเปญมอบบัตรของขวัญให้นักลงทุนที่ซื้อกองทุนผ่านระบบ TISCOAsset ETrade และหักบัญชีเงินฝากออมทรัพย์ของธนาคารทิสโก้ในช่วงวันที่ 21 มิ.ย.31 ก.ค.นี้ เพื่อกระตุ้นให้นักลงทุนซื้อกองทุนผ่านทางช่องทางอินเทอร์เน็ตมากขึ้น 
ทั้งนี้ นักลงทุนที่มียอดซื้อกองทุนผ่านระบบอินเทอร์เน็ตทุกๆ 5 หมื่นบาท ยกเว้นกองทุนเปิดทิสโก้ตราสารหนี้ภาครัฐเกาหลีทุกกองและทิสโก้ พันธบัตรระยะสั้นจะได้รับบัตรของขวัญท็อปส์ ซูเปอร์มาร์เก็ต มูลค่า 100 บาท โดยไม่จำกัดจำนวน บัตรของขวัญที่จะได้รับ โดยจัดส่งให้ลูกค้าภายในเดือน ส.ค. 2553 
“การจัดแคมเปญนี้มีระยะเวลาแค่เดือนกว่าๆ เท่านั้น เพราะต้องการให้นักลงทุนรีบตัดสินใจลงทุน และในช่วงนี้ถือว่าเป็นจังหวะที่ดีที่จะเข้าลงทน ไม่ว่าจะเป็นกองทุนหุ้น น้ำมัน รวมทั้งทองคำ” นายธีรนาถ กล่าว
ทั้งนี้ นายธีรนาถ กล่าวว่า โดยปกติจะมีนักลงทุนซื้อขายผ่านอินเทอร์เน็ตเดือนละประมาณ 100 ล้านบาท หรือคิดเป็น 10% ของยอดซื้อกองทุนในแต่ละเดือน โดยคาดว่าจะใช้งบประมาณการตลาดครั้งนี้ประมาณ 2 แสนบาท
“ยอมรับว่าไม่ได้คาดหวังว่าจะเพิ่มยอดขายผ่านอินเทอร์เน็ตได้มากนัก แต่ต้องการสร้างการรับรู้ให้ลูกค้าที่ไม่เคยใช้บริการและลูกค้าใหม่มากกว่า” นายธีรนาถ กล่าว